ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2956/97 υποβολή: Patricia McKenna (V) προς το Συμβούλιο (16 Σεπτεμβρίου 1997)

Θέμα: Παρενόχληση του «Ευρωπαϊκού τραίνου για την ειρήνη» στην Τουρκία

Δημοσιογραφικές πληροφορίες από πολλές πηγές ανέφεραν ότι οι συμμετέχοντες στο Ευρωπαϊκό τραίνο για την ειρήνη» στο πλαίσιο της διεξαγόμενης εκστρατείας για τον τερματισμό της καταπίεσης του Κουρδικού λαού από τις τουρκικές αρχές, αντιμετώπισαν στο Musa Anser παρενοχλήσεις και άσκηση βίας εκ μέρους της αστυνομίας.

Εξάλλου, εκατοντάδες άτομα συνελήφθησαν μετά από μιά πρόσφατη σχετική συγκέντρωση στην Κωνσταντινούπολη, ενώ μιά φάλαγγα οχημάτων για την ειρήνη, απαρτιζόμενη από 7 οχήματα, αναγκάσθηκε να σταματήσει την πορεία της στο Urfa καθ' οδό προς το Diyarbakir και οι αντιπρόσωποι που θέλησαν να κατέλθουν των οχημάτων για να μεταβούν σε σταθμό εξυπηρέτησης κοντά στο Birecik δέχθηκαν, σύμφωνα με πληροφορίες, την επίθεση της αστυνομίας, με αποτέλεσμα τρεις εξ αυτών να τραυματισθούν και να χρειασθούν περίθαλψη.

Σύμφωνα με δημοσιογραφικές πληροφορίες της 2ας Σεπτεμβρίου 1997, η φάλαγγα οχημάτων για την ειρήνη εξαναγκάσθηκε να επιστρέψει στην Κωνσταντινούπολη, ενώ απαγορεύθηκε στους συμμετέχοντες να σταματήσουν σε σταθμούς εξυπηρέτησης, δοθέντος ότι έπρεπε να ακολουθούν συνεχώς τη συνοδεία της αστυνομίας.

Επιπλέον υπήρξαν πληροφορίες για παρενοχλήσεις των ακτιβιστών των οργανώσεων ανθρωπίνων δικαιωμάτων το Diyarbakir. Δύο εξ αυτών, βρετανοί, συμπεριλαμβανομένου του κ. Michael Feeney, συμβούλου του Καρδιναλίου Basil Hume για θέματα προσφύγων, τέθηκαν ουσιαστικά σε κατ' οίκον περιορισμό, στο ξενοδοχείο τους.

Έχει το Συμβούλιο έλθει σε επαφή με τις τουρκικές αρχές σχετικά με τα προαναφερθέντα περιστατικά και τι μέτρα προτίθεται να λάβει;

Απάντηση (22 Δεκεμβρίου 1997)

Το Συμβούλιο εκφράζει τη λύπη του για τα συμβάντα στα οποία αναφέρεται το αξιότιμο μέλος του Κοινοβουλίου και υπογραμμίζει ότι αποδίδει τη μεγαλύτερη δυνατή σημασία στο σεβασμό των ανθρώπινων δικαιωμάτων και της δημοκρατίας στην Τουρκία και δεν διστάζει να καταδικάζει οιαδήποτε σχετική παραβίαση κατά τις επαφές του με τις τουρκικές αρχές.

Όσον αφορά τη φάλαγγα οχημάτων για την ειρήνη, ο πρόεδρος του Συμβουλίου αναφέρθηκε την 1η Σεπτεμβρίου 1997 στην Άγκυρα, στον τρόπο αντιμετώπισης της εν λόγω φάλαγγας οχημάτων. Η τουρκική κυβέρνηση δικαιολόγησε την αντιμετώπιση αυτή καθώς και την άρνηση να επιτρέψει στην φάλαγγα οχημάτων την πρόσβαση στην Άγκυρα, με πρόσχημα λόγους δημόσιας τάξης. Δεν υπάρχει αμφιβολία ότι οι τουρκικές αρχές έχουν διαχειριστεί κακά την όλη υπόθεση. Δεν αγνούν την θεμιτή καταθορύβηση την οποία προκάλεσε η παρέμβασή τους στην Ευρωπαϊκή Ένωση.
ΓΡΑΠΤΗ ΕΡΩΤΗΣΗ E-2362/97 υποβολή: Patricia McKenna (V) προς το Συμβούλιο (18 Iουλίου 1997)

Θέμα: Άρνηση της Ινδονησίας να επιτρέψει σε δημοσιογράφους να εισέλθουν στο Ανατολικό Τιμόρ

Στις 24 Ιουνίου 1997 ο πρέσβης της Αυστραλίας στην Ινδονησία επισκέφθηκε το Ανατολικό Τιμόρ. Οι αρχές της Ινδονησίας αρνήθηκαν να επιτρέψουν σε δημοσιογράφους να τον συνοδεύσουν στην επίσκεψή του αυτή.

Η Διεθνής Αμνηστεία και άλλες ανθρωπιστικές οργανώσεις που ήθελαν να επισκεφθούν το Ανατολικό Τιμόρ για να ερευνήσουν τις υπάρχουσες καταγγελίες για σοβαρή παραβίαση των ανθρωπίνων δικαιωμάτων προσέκρουσαν και αυτές στην άρνηση των αρχών της Ινδονησίας. Σε ανάλογη άρνηση προσέκρουσαν και βουλευτές οι οποίοι στο παρελθόν προσπάθησαν να επισκεφθούν την εν λόγω περιοχή που ελέγχεται από την Ινδονησία.

Έχοντας υπόψη την κοινή θέση που έλαβε η ΕΕ σχετικά με το Ανατολικό Τιμόρ το περασμένο έτος, η οποία επικρίνει τις πάσης φύσεως παραβιάσεις των ανθρωπίνων δικαιωμάτων που σημειώνονται στην περιοχή, ποία μέτρα προτίθεται να λάβει το Συμβούλιο προκειμένου να διαμαρτυρηθεί για τον τρόπο με τον οποίο οι ινδονησιακές αρχές αρνήθηκαν να επιτρέψουν την αμερόληπτη διερεύνηση των καταγγελιών για την στάση των δυνάμεών τους στο Ανατολικό Τιμόρ;

Απάντηση (22 Δεκεμβρίου 1997)

Το Συμβούλιο παραδοσιακά ασκεί μεγάλη επαγρύπνηση όσον αφορά την κατάσταση στο Ανατολικό Τιμόρ και έχει ζητήσει επανειλημμένα επιμόνως από τις ινδονησιακές αρχές μεγαλύτερη διαφάνεια και διευκόλυνση των επισκέψεων ανεξάρτητων παρατηρητών.

Εξάλλου, η ΕΕ έχει θέσει σε εφαρμογή σύστημα τακτικών επισκέψεων του εδάφους αυτού από τους διαπιστευμένους στη Τζακάρτα διπλωματικούς υπαλλήλους. Οι εκθέσεις αυτών των ενημερωτικών αποστολών διαβιβάζονται στις αρμόδιες υπηρεσίες του Συμβουλίου για ανάλυση και συζήτηση (ιδίως στην ομάδα «Ασία/Ωκεανία»).

Οι διπλωματικές αποστολές της ΕΕ προβαίνουν τακτικά σε διαβήματα προς την κυβέρνηση της Τζακάρτας συνηγορώντας για ανοικτότερο πνεύμα όσον αφορά τις αιτήσεις διεθνών οργανισμών και/ή μη κυβερνητικών οργανώσεων να επισκεφθούν το Ανατολικό Τιμόρ.

Στα πλαίσια της Επιτροπής Ανθρωπίνων Δικαιωμάτων των Ηνωμένων Εθνών, η Ευρωπαϊκή Ένωση υποστήριξε ψήφισμα το οποίο εγκρίθηκε κατά την τελευταία σύνοδο με το οποίο απευθύνεται έκκληση στις ινδονησιακές αρχές για τη διασφάλιση της δημιουργίας μιας θέσης «programme officer» για τα ανθρώπινα δικαιώματα στην αντιπροσωπία του PNUD (Προγράμματος Ανάπτυξης των Ηνωμένων Εθνών) στην Τζακάρτα, με ελεύθερη πρόσβαση στο Ανατολικό Τιμόρ.

Η ΕΕ υπενθυμίζει ότι υποστηρίζει όλως ιδιαιτέρως την αποστολή του ειδικού αντιπροσώπου του Γενικού Γραμματέα του ΟΗΕ, πρέσβη κ. Marker, στα πλαίσια των διαπραγματεύσεων μεταξύ της Πορτογαλίας και της Ινδονησίας υπό την αιγίδα του κ. Annan.
ΓΡΑΠΤΗ ΕΡΩΤΗΣΗ E-3030/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Ανθρώπινα δικαιώματα

Η ερώτηση αφορά τη γνωμοδότηση «Η Ευρωπαϊκή Ένωση και η εξωτερική διάσταση της πολιτικής για τα ανθρώπινα δικαιώματα» (έγγρ. CES 474/97) ((ΕΕ C 206 της 7.7.1997, σελ.117. )):

Ζητούμε να προστεθούν στο Πρωτόκολλο που προστέθηκε στη Συνθήκη του Μάαστριχτ ορισμένοι ειδικοί όροι για τα ανθρώπινα δικαιώματα.

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-3029/97 και E-3030/97 (17 Οκτωβρίου 1997)

Η Επιτροπή εφιστά την προσοχή των Αξιότιμων Μελών του Κοινοβουλίου στο γεγονός ότι έχει αναλάβει τη δέσμευση να εφαρμόσει μία συναφή προσέγγιση σε θέματα δικαιωμάτων του ανθρώπου, ειδικότερα σε ό,τι αφορά τις πτυχές που ανέφεραν τα Αξιότιμα Μέλη του Κοινοβουλίου.

Το 1991, η Επιτροπή έθεσε ενώπιο του Συμβουλίου μία ανακοίνωση με σκοπό να λάβει εξουσιοδότηση για να διαπραγματευθεί τις λεπτομέρειες προσχώρησης της Κοινότητας στην Ευρωπαϊκή Σύμβαση των δικαιωμάτων του ανθρώπου. Αυτή η πρωτοβουλία, που υποστηρίζει ενεργά το Κοινοβούλιο, οδήγησε το Συμβούλιο στο να ζητήσει, τον Απρίλιο 1994, τη γνώμη του Δικαστηρίου σχετικά με το κατά πόσον συμβιβάζεται η προσχώρηση σ' αυτή τη Σύμβαση με τη συνθήκη για την ίδρυση της Κοινότητας.

Στις 28 Μαρτίου 1996, το Δικαστήριο εξέδωσε τη γνώμη του σύμφωνα με την οποία «με βάση το κοινοτικό δίκαιο, με τη σημερινή του μορφή, η Κοινότητα δεν έχει την αρμοδιότητα να προσχωρήσει στη σύμβαση». Στην αιτιολόγηση της γνώμης του το Δικαστήριο διευκρίνησε ότι «λόγω της συνταγματικής εμβέλειάς της και τις επιπτώσεις της για τα όργανα της Κοινότητας, αυτή η πράξη υπερβαίνει, κατά τη γνώμη του Δικαστηρίου, τα όρια του άρθρου 235 και μπορεί να υλοποιηθεί μόνο με την τροποποίηση της συνθήκης».

Η Διακυβερνητική Διάσκεψη, αφού εξέτασε αυτό το ενδεχόμενο, συμφώνησε να προσθέσει, στη συνθήκη του Άμστερνταμ, μία παράγραφο 1 στο άρθρο ΣΤ της συνθήκης για την Ευρωπαϊκή Ένωση που αναφέρει ότι «η Ένωση βασίζεται στις αρχές της ελευθερίας, της δημοκρατίας, του σεβασμού των δικαιωμάτων του ανθρώπου και των βασικών ελευθεριών, καθώς και του κράτους δικαίου, αρχές που είναι κοινές στα κράτη μέλη». Αυτό το άρθρο προστίθεται στο άρθρο ΣΤ της συνθήκης για την Ευρωπαϊκή Ένωση, παράγραφος 2, βάσει του οποίου «η Ένωση σέβεται τα βασικά δικαιώματα όπως εξασφαλίζονται από την ευρωπαϊκή συνθήκη διασφάλισης των δικαιωμάτων του ανθρώπου και των βασικών ελευθεριών ...».

Εξάλλου, προστέθηκαν ένα νέο άρθρο ΣΤ.1 στη συνθήκη για την Ευρωπαϊκή Ένωση και ένα νέο άρθρο 236 στη συνθήκη ΕΚ, σχετικά με τα μέτρα που πρέπει να λαμβάνονται στην περίπτωση παραβίασης από ένα κράτος μέλος των αρχών στις οποίες στηρίζεται η Ένωση.

Σύμφωνα με το νέο άρθρο 6α, το Συμβούλιο θα μπορέσει να λάβει τα αναγκαία μέτρα για να καταπολεμήσει κάθε διάκριση ως προς το φύλο, τη φυλή ή την εθνική καταγωγή, τη θρησκεία ή τις πεποιθήσεις, κάποια μειονεξία, την ηλικία ή τις σεξουαλικές προτιμήσεις.
ΓΡΑΠΤΗ ΕΡΩΤΗΣΗ E-3330/97 υποβολή: Christoph Konrad (PPE) προς την Επιτροπή (22 Οκτωβρίου 1997)

Θέμα: Παραβίαση του Ευρωπαϊκού Δικαίου από την Ιταλική Δημοκρατία

1. Παραβιάζει η ιταλική νομοθεσία το Δίκαιο της ΕΕ, όταν ένας πολίτης της Ένωσης (ανεξάρτητα από τη χώρα καταγωγής) χρειάζεται να παρουσιάσει πιστοποιητικό τόπου κατοικίας στην Ιταλία, για να μπορέσει να ταξινομήσει ένα όχημα;

2. Παραβιάζει η ιταλική νομοθεσία το Δίκαιο της ΕΕ, όταν ένας Ιταλός πολίτης, ο οποίος είναι καταχωρημένος στον κατάλογο «AIRE» (για τους ιταλούς πολίτες που ζουν στο εξωτερικό - αλλά έχει μια επιχείρηση στην Ιταλία - δεν μπορεί να ταξινομήσει ένα όχημα στην Ιταλία χωρίς να έχει πιστοποιητικό τόπου διαμονής;

Απάντηση του κ. Monti εξ ονόματος της Επιτροπής (8 Δεκεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2945/97 της κας Muscardini ((ΕΕ C 117 της 16.4.1998, σελ. 108. )).
ΓΡΑΠΤΗ ΕΡΩΤΗΣΗ P-3104/97 υποβολή: Rijk van Dam (I-EDN) προς την Επιτροπή (3 Οκτωβρίου 1997)

Θέμα: Ουζμπεκιστάν

Στις ερωτήσεις (Ε-2333/97 ((ΕΕ C 60 της 25.2.1998, σελ. 128. )) και Ε-2449/97) ((ΕΕ C 60 της 25.2.1998, σελ. 132. )) σχετικά με την κατάσχεση 25.000 τευχών της Βίβλου στο Ουζμπεκιστάν και την παρεμπόδιση των δραστηριοτήτων του Συλλόγου για την προώθηση της Βίβλου, η Επιτροπή απάντησε ότι δεν διέθετε πληροφορίες σχετικά με τα καταγγελλόμενα, αφετέρου δε ότι δεν είχε ακόμη λάβει συγκεκριμένα στοιχεία από τις αρχές του Ουζμπεκιστάν. Παρά ταύτα, πληροφορούμαστε από διάφορες πηγές ότι εξακολουθεί η κατάσχεση των Βίβλων, ότι οι αρχές του Ουζμπεκιστάν απαιτούν την επιστροφή των Βίβλων στον αποστολέα και ότι ο οργανισμός σιδηροδρόμων της χώρας χρεώνει στη χριστιανική κοινότητα το ποσό των $ 13.000 (το οποίο αυξάνεται κάθε μέρα) για την αποθήκευση των κατασχομένων τευχών της Βίβλου.

1. Δεν συμμερίζεται η Επιτροπή την άποψη ότι θα πρέπει να ζητήσει εκ νέου και επειγόντως διευκρινίσεις από τις αρχές του Ουζμπεκιστάν σχετικά με την εν λόγω συμπεριφορά που αντιβαίνει προς τη συμφωνία εταιρικής σχέσης και συνεργασίας μεταξύ της Ε.Ε. και του Ουζμπεκιστάν;

2. Μπορεί να ανακοινώσει η Επιτροπή εντός ποιάς προθεσμίας και ποιές ενέργειες προτίθεται να αναλάβει η Επιτροπή ενώπιον των αρχών του Ουζμπεκιστάν ώστε να επιστραφούν τα κατασχεθέντα αντίτυπα, να αρθεί η υποχρέωση καταβολής εξόδων αποθήκευσης και να επιτραπεί η ανεμπόδιστη λειτουργία του Συλλόγου για την προώθηση της Βίβλου;

Aπάντηση του κ. Van den Broek εξ ονόματος της Επιτροπής (17 Οκτωβρίου 1997)

Οι αρχές του Ουζμπεκιστάν ενημέρωσαν πρόσφατα την Επιτροπή ότι δεν υπάρχει πλέον κανένα εμπόδιο στην εισαγωγή Βίβλων στο Ουζμπεκιστάν. Αυτό το επιβεβαιώνει άλλωστε και η Εταιρεία της Βίβλου του Ουζμπεκιστάν.
ΓΡΑΠΤΗ ΕΡΩΤΗΣΗ P-3387/97 υποβολή: Graham Watson (ELDR) προς την Επιτροπή (16 Οκτωβρίου 1997)

Θέμα: Eπιδοτήσεις για τη στήριξη της πώλησης επεξεργασμένου τυριού

Η Κυβέρνηση των ΗΠΑ υποστηρίζει ότι η Ευρωπαϊκή Ένωση δεν τήρησε τη δέσμευση της να περιορίσει τις επιστροφές κατά την εξαγωγή επεξεργασμένου τυριού, όπως είχε συμφωνηθεί στο πλαίσιο του Γύρου της Ουρουγουάης. Οι ΗΠΑ θεωρούν ότι πρόκειται περί αθέμιτης εμπορικής πρακτικής και είναι πιθανή η επιβολή κυρώσεων.

Πώς αντιδρά η Επιτροπή στην κατηγορία αυτή και σε ποιες ενέργειες προτίθεται να προβεί για τη διευθέτηση της διαφοράς; Σκοπεύει η Επιτροπή να ξεκινήσει διμερείς διαβουλεύσεις με την Κυβέρνηση των ΗΠΑ, στο πλαίσιο της διεθνούς διαδικασίας επίλυσης διαφορών, εις τρόπον ώστε να εξευρεθεί το ταχύτερο δυνατόν μια ικανοποιητική λύση;

Απάντηση του κ. Fischler εξ ονόματος της Επιτροπής (3 Νοεμβρίου 1997)

Το εν λόγω ερώτημα έχει συζητηθεί στη γεωργική επιτροπή που συστάθηκε στο πλαίσιο της γεωργικής συμφωνίας, η οποία αποτελεί μέρος της συμφωνίας του Μαρακές για την ίδρυση του Παγκόσμιου Οργανισμού Εμπορίου (ΠΟΕ). Το υπό εξέταση επεξεργασμένο τυρί παράγεται στο πλαίσιο του καθεστώτος τελειοποίησης για επανεξαγωγή, βάσει του οποίου γίνεται κοινή χρήση κοινοτικών συστατικών, όπως γάλα μερικώς αποκορυφωμένο σε σκόνη, και συστατικών όπως τυρί εισαγόμενο από τρίτες χώρες. Τα συστατικά κοινοτικής καταγωγής, θεωρούμενα ως εξαγόμενα, απολαύουν επιστροφής κατά την εξαγωγή και υπολογίζονται βάσει των ανώτατων ορίων που ισχύουν για τις επιδοτούμενες εξαγωγές. Στις 8 Οκτωβρίου 1997, οι Ηνωμένες Πολιτείες ζήτησαν την έναρξη διαβουλεύσεων με την Κοινότητα, στα πλαίσια της συμφωνίας περί κανόνων και διαδικασιών που προβλέπονται για την επίλυση διαφορών στο πλαίσιο του ΠΟΕ. Οι διαβουλεύσεις θα πρέπει να πραγματοποιηθούν εντός προθεσμίας 30 ημερών από την ανωτέρω ημερομηνία. Η Κοινότητα αποδέχθηκε το εν λόγω αίτημα, στις 17 Οκτωβρίου. Οι διαβουλεύσεις θα πραγματοποιηθούν προσεχώς.
ΓΡΑΠΤΗ ΕΡΩΤΗΣΗ E-3447/97 υποβολή: Klaus-Heiner Lehne (PPE) προς την Επιτροπή (31 Οκτωβρίου 1997)

Θέμα: Συμμετοχή της Ευρωπαϊκής 7Ενωσης στο Διεθνές Επιστημονικό και Τεχνολογικό Κέντρο (International Science and Technology Center - ISTC) στη Μόσχα

Η Επιτροπή αναφέρει στην απάντησή της στην ερώτησή μου E-2557/97 ((ΕΕ C 76 της 11.3.1998, σελ. 126. )) ότι για την περαιτέρω απασχόληση του προσωπικού του ISTC θα εξευρεθεί άλλη πηγή στον προϋπολογισμό.

Ποιά θα είναι αυτή η άλλη πηγή και πώς θα διαμορφωθεί συγκεκριμένα η χρηματοδότηση των εν λόγω εργασιακών σχέσεων;

Απάντηση του κ. Van den Broek εξ ονόματος της Επιτροπής (19 Νοεμβρίου 1997)

Η Επιτροπή παρέχει στο Διεθνές Επιστημονικό και Τεχνολογικό Κέντρο (ISTC) πέντε μέλη προσωπικού. Οι συμβάσεις τους ανατίθενται μέσω της ευρωπαϊκής υπηρεσίας συνεργασίας και, ενώ πρόκειται να λήξουν στο τέλος του έτους, για δύο μέλη πρόσφατα παρατάθηκαν προσωρινά μέχρι τις 30 Απριλίου 1998.

Και τα πέντε μέλη του προσωπικού θα συνεχίσουν να χρηματοδοτούνται από το πρόγραμμα Tacis και, μετά τη λήξη των συμβάσεων τους, θα λάβουν νέα σύμβαση την οποία θα χειριστεί η γραμματεία του ISTC, όπως συμβαίνει με το προσωπικό που παρέχουν οι ΗΠΑ. Οι επιμέρους όροι απασχόλησης του κάθε μέλους του προσωπικού θα αποτελέσουν αντικείμενο νέας διαπραγμάτευσης σε συμβασιακό πλαίσιο.
ΓΡΑΠΤΗ ΕΡΩΤΗΣΗ E-3059/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Υπηρεσίες Κοινής Ωφέλειας στην Ευρώπη

Η ερώτηση αφορά την Ανακοίνωση της Επιτροπής «Υπηρεσίες Κοινής Ωφέλειας στην Ευρώπη» (έγγρ. COM(96) 0443 τελικό): Ερωτάται η Επιτροπή κατά πόσο θεωρεί ότι γίνεται σαφής διάκριση ανάμεσα στις «υπηρεσίες κοινής ωφέλειας» και στις «καθολικές υπηρεσίες», όρος που εισήχθη τελευταία από την Επιτροπή σε ανακοίνωσή της, δεδομένου ότι σημειώνεται σύγχυση των δύο αυτών εννοιών;

Ο όρος της «καθολικής υπηρεσίας» εμπεριέχει την έννοια της ποιότητας η οποία πρέπει να ισχύει και σε ό,τι αφορά άλλους τομείς διαφορετικούς από αυτούς που αναφέρει η Επιτροπή.

Απάντηση του κ. Santer εξ ονόματος της Επιτροπής (25 Νοεμβρίου 1997)

Η έννοια της υπηρεσίας κοινής ωφελείας, η οποία καθορίζεται από την Επιτροπή στην ανακοίνωσή της της 11ης Σεπτεμβρίου 1996 ((COM(96)443. )), προκύπτει από την ευρεία προσέγγιση που υιοθέτησε η Επιτροπή στο συγκεκριμένο θέμα. Η Επιτροπή θεωρεί πράγματι ότι αυτές οι υπηρεσίες, ανεξάρτητα από το αν έχουν οικονομικό ή μη χαρακτήρα, αποτελούν ένα στοιχείο κλειδί του ευρωπαϊκού προτύπου εταιρείας λόγω της συμβολής τους στο δυναμισμό της οικονομίας, στην αλληλεγγύη και στην ιθαγένεια.

Η έννοια της καθολικής υπηρεσίας εισήχθη από την κοινοτική νομοθεσία στον τομέα των ταχυδρομείων και τηλεπικοινωνιών. Αποτελεί την έκφραση της έννοιας της υπηρεσίας κοινής ωφελείας στους συγκεκριμένους τομείς. Η έκφραση «καθολική υπηρεσία» συνδέεται με το γεγονός ότι αυτή η υπηρεσία πρέπει να είναι προσβάσιμη σε όλους, σε οποιοδήποτε σημείο της επικράτειας.

Η Επιτροπή συμμερίζεται την άποψη του Αξιότιμου Μέλους του Κοινοβουλίου σύμφωνα με την οποία η έννοια της ποιότητας δεν πρέπει να ισχύει μόνον στο πλαίσιο της καθολικής υπηρεσίας. Στην ανακοίνωσή της της 11ης Σεπτεμβρίου 1996 επιμένει στην ανάγκη ποιότητας των υπηρεσιών κοινής ωφελείας για την ανάπτυξη του ευρωπαϊκού προτύπου εταιρείας.
ΓΡΑΠΤΗ ΕΡΩΤΗΣΗ P-3276/97 υποβολή: Carles-Alfred Gasςliba i Bφhm (ELDR) προς την Επιτροπή (13 Οκτωβρίου 1997)

Θέμα: Σχέδιο για την κατασκευή οικισμού στην «La Marjal de Xeraco»

Η Ευρωπαϊκή Επιτροπή χρηματοδότησε το 1993 με βάση τον κανονισμό LIFE την κατάρτιση ενός δικτύου φυσικών δρυμών για την προστασία του ιχθύος «samaruc» (επιστ. ονομασία: Valencia Hispΰnica) είδος που περιλαμβάνεται στο παράρτημα ΙΙ της Οδηγίας για τους οικότοπους. Η MARJAL DE XERESA που βρίσκεται στην Αυτόνομη Κοινότητα της Βαλένθια περελήφθη στην κατηγορία αυτή των φυσικών δρυμών, ως πρώτο βήμα για την ανακήρυξή της ως Ζώνης Ειδικής Προστασίας και συμπερίληψή της στη συνέχεια στο Ευρωπαϊκό Δίκτυο «Natura».

Πρόσφατα υπεβλήθη σχέδιο για την κατασκευή οικισμού στον εν λόγω υγροβιότοπο, σχέδιο που έχει εξασφαλίσει τη συγκατάθεση των τοπικών και περιφερειακών αρχών.

Γνωρίζει η Επιτροπή το σχέδιο αυτό; Έχει εξετασθεί εάν η κατασκευή του οικισμού μπορεί να βλάψει τον υγροβιότοπο για τον οποίο εξεδήλωσε ενδιαφέρον η Επιτροπή;

Απάντηση της κας Bjerregaard εξ ονόματος της Επιτροπής (4 Νοεμβρίου 1997)

Η Επιτροπή δεν έχει γνώση των καταγγελόμενων.

Δεδομένου ότι η ζώνη Marjal de Xeraco αποτελεί μία από τις ζώνες που εντάσσονται στο έργο «Διατήρηση των υγρών ζωνών και δημιουργία δικτύου πάρκων στην ισπανική Valencia», το οποίο τυγχάνει κοινοτικής χρηματοδοτήσεως στο πλαίσιο του προγράμματος Life-Nature, η Επιτροπή θα απευθυνθεί στις περιφερειακές αρχές που αποτελούν τους αναδόχους της συμβάσεως, προκειμένου να ενημερωθεί για το ζήτημα αυτό.
ΓΡΑΠΤΗ ΕΡΩΤΗΣΗ E-3183/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Διαφορά τιμής των εφημερίδων

Ενώ αναγνωρίζει βεβαίως κανείς την ανάγκη να υπάρχει μία μικρή επιβάρυνση της τιμής των εφημερίδων που κατά τη μεταφορά τους διασχίζουν σύνορα μεταξύ κρατών μελών, θα ήθελε η Επιτροπή να σχολιάσει το γεγονός ότι η εφημερίδα Independent με ημερομηνία 16 Σεπτεμβρίου ετιμάτο 20 πέννες στο Ηνωμένο Βασίλειο ενώ η ίδια εφημερίδα στο Στρασβούργο ετιμάτο 14 γαλλικά φράγκα, ήτοι το ισόποσο 1 λίρας και 40 πεννών με την ισοτιμία της ημέρας; Τούτο ισούται με αύξηση της τιμής κατά 750 τοις εκατό.

Aπάντηση του κ. Van Miert εξ ονόματος της Επιτροπής (26 Νοεμβρίου 1997)

Η λήψη μονομερών αποφάσεων για το καθορισμό των τιμών πώλησης των εφημερίδων, συμπεριλαμβανομένης της εφαρμογής διαφορετικών τιμών μεταξύ κρατών μελών, εμπίπτει ουσιαστικά στο πεδίο της ελεύθερης εμπορικής επιλογής του κάθε εκδότη και, υπό κανονικές συνθήκες, δεν εμπίπτει στις απαγορεύσεις του κοινοτικού δικαίου.

Εάν η Επιτροπή διαπιστώσει την ύπαρξη συμφωνιών περιοριστικών για τον ανταγωνισμό ή καταχρηστικών πρακτικών, ασυμβίβαστων με τους κανόνες ανταγωνισμού και τη λειτουργία της εσωτερικής αγοράς, θα λάβει κάθε πρόσφορο μέτρο στο πλαίσιο των διατάξεων της συνθήκης ΕΚ και δεν θα παραλείψει να ενημερώσει σχετικά το Κοινοβούλιο.

Εξάλλου, η Επιτροπή ανέθεσε πρόσφατα την εκπόνηση μελέτης με σκοπό την ανάλυση των συστημάτων διανομής γραπτού τύπου σε όλα τα κράτη μέλη, την αλληλεπίδρασή τους σε διασυνοριακό επίπεδο και τις επιπτώσεις τους στην διάρθρωση των τιμών των εφημερίδων. Η Επιτροπή έλαβε πρόσφατα τα αποτελέσματα αυτής της μελέτης και τα εξετάζει την περίοδο αυτή.
ΓΡΑΠΤΗ ΕΡΩΤΗΣΗ E-2965/97 υποβολή: Niels Sindal (PSE) προς την Επιτροπή (17 Σεπτεμβρίου 1997)

Θέμα: Εμπρόσθιοι προφυλακτήρες - σχάρες

Η βρετανική υπηρεσία έρευνας των οδικών μεταφορών (Transport road laboratory - TRL) μελέτησε σειρά αστυνομικών αναφορών σχετικών με ατυχήματα μεταξύ αυτοκινήτων με εμπρόσθιους προφυλακτήρες - σχάρες αφενός και πεζών ή δίκυκλων οχημάτων αφετέρου. Σε ορισμένα από τα ατυχήματα αυτά οι βλάβες ή ακόμα και ο θάνατος οφειλόταν κυρίως στους προφυλακτήρες αυτούς. Οι προφυλακτήρες - σχάρες χρησιμοποιούνταν αρχικά στα οχήματα παντός εδάφους, όπου χρησιμεύουν για το οδήγημα εκτός του οδικού δικτύου. Στη δική μας ήπειρο όμως δεν είναι τόσο σαφής η χρησιμότητά τους.

Έχει άραγε προβεί η Επιτροπή στην εκτέλεση σχετικών ερευνών;

Προτίθεται η Επιτροπή να απαγορεύσει αυτό το είδος άχρηστης «διακόσμησης» στα οχήματα παντός εδάφους;

Μήπως η Επιτροπή προτίθεται να υποβάλει πρόταση σύμφωνα με την οποία οι εν λόγω σχάρες - προφυλακτήρες θα πρέπει να εγκρίνονται πριν από την τοποθέτησή τους;

Απάντηση του κ. Bangemann εξ ονόματος της Επιτροπής (29 Οκτωβρίου 1997)

Το 1996 η Επιτροπή είχε συμβουλευθεί την ομάδα εμπειρογνωμόνων της για τα μηχανοκίνητα οχήματα, όσον αφορά την καταλληλότητα θέσπισης διατάξεων για την έγκριση τύπου των ενισχυμένων προφυλακτήρων στην οδηγία 74/483/ΕΟΚ της 17ης Σεπτεμβρίου 1974 περί προσεγγίσεων των νομοθεσιών των κρατών μελών που αφορούν τις εξωτερικές προεξοχές των μηχανοκίνητων οχημάτων ((ΕΕ L 266 της 2.10.1974. )). O επιδιωκόμενος στόχος ήταν να εξασφαλιστεί ότι θα τεθούν σε κυκλοφορία στην αγορά μόνον οι μη επιθετικές διατάξεις «ενισχυμένων προφυλακτήρων».

Μετά το πέρας της εν λόγω διαβούλευσης, η Επιτροπή έκρινε ότι δεν ήταν επαρκής η θέσπιση ειδικών διατάξεων με στόχο μόνον τους ενισχυμένους προφυλακτήρες. Τα μέτρα με στόχο να απαγορευθεί η τοποθέτηση ενισχυμένων προφυλακτήρων που ενέχουν κινδύνους πρέπει, σε κοινοτικό επίπεδο, να είναι αποτέλεσμα εφαρμογής γενικότερων κανόνων, οι οποίοι έχουν στόχο τη μείωση της επικινδυνότητας του εμπρόσθιου τμήματος των οχημάτων, για τους ευάλωτους χρήστες του δρόμου, κυρίως τους πεζούς, σε περίπτωση σύγκρουσης. Ως είθισται σε θέματα νομοθεσίας, υπάρχει μάλλον η πρόθεση να θεσπιστούν κανόνες ελαχίστων επιδόσεων, παρά να προταθεί η απαγόρευση των συγκεκριμένων διατάξεων.

Προς τούτο, η Επιτροπή έχει αναλάβει την διεξαγωγή εργασιών και ελπίζει να είναι σε θέση να λάβει μέτρα κατά το 1998.